钦定古今图书集成/明伦汇编/氏族典/第176卷 > 《廖用贤尚友录》 > 田文
## 钦定古今图书集成/明伦汇编/氏族典/第176卷 > 《廖用贤尚友录》 > 田文

按《史记孟尝君传》：孟尝君名文，姓田氏，父曰靖郭君
田婴。文以五月五日生婴，告其母曰：“勿举也。”其母窃
举生之。及长，见于婴，婴使主家待宾客，宾客日进，名
声闻于诸侯。婴卒，文代立，是为孟尝君。孟尝君在薛，
招致诸侯宾客及亡人有罪者，皆归孟尝君，孟尝君
舍业，厚遇之，以故倾天下之士，食客数千人，无贵贱
一与文等。湣王二十五年，孟尝君入秦，昭王以为秦
相。或说昭王囚孟尝君，谋欲杀之。孟尝君使人抵昭
王幸姬求解，幸姬愿得狐白裘。孟尝君有一狐白裘，
入秦，献之昭王，更无他裘。客有能为狗盗者，夜为狗
以入秦宫藏中，取狐白裘以献幸姬。幸姬为言，昭王
释孟尝君。孟尝君得出，即驰去，夜半至函谷关。昭王
后悔，即使人驰传逐之。孟尝君至关，关法“鸡鸣而出
客，客有能为鸡鸣而鸡尽鸣”，遂发传出。出如食顷，秦
追果至关。已后孟尝君出，乃还。孟尝君至，为齐相任
政。与韩、魏攻秦。居数年，归老于薛。后湣王欲去孟尝
君，孟尝君恐，乃如魏。魏昭王以为相，西合于秦。赵与
燕共攻破齐。齐襄王立孟尝君中立为诸侯，无所属。
襄王畏孟尝君，与连和，复亲。薛公文卒，诸子争立，而
齐、魏共灭薛。孟尝君绝嗣无后也。